**მოთქმით ტირილი**

კარგია, როცა ვიტრინაში თვალს მოჰკრავ იმ წიგნს, რომლის გულისთვისაც ბუკინისტებთან თვეობით გივლია, და ვერ გიშოვია, საჯარო ბიბლიოთეკაში წასულხარ და მოგითხოვია, რომ საჭირო ადგილი წაგეკითხა ან ამოგეწერა... ჰოდა, აი, ხედავ, ახლად გამოუციათ, კარგ ქაღალდზე დაუბეჭდავთ, მაგარ ყდაში ჩაუსვამთ. საჩქაროდ ყიდულობ და ხარბად ფურცლავ... ერთი კარგი წიგნი შეემატა შენი წიგნების თაროს.

ასეთ იშვიათ წიგნად ჩაითვლება "ხელოვნების" მიერ ახლახან გამოცემული სოლომონ ლიონიძის სიტყვა, თქმული ერეკლე მეორის დაკარძალვაზე - "მოთქმით ტირილი საქართველო მეფის ღერკულეს ნეტარების ღისისა".

"მოთქმით ტირილის" ტექსტი მე-18 საუკუნის ავტოგრაფული ხელნაწერი დედნის მიხედვით დაუდგენია, ნარკვევი წაუმძღვარებია და საძინებლები დაურთავს ნიკოლოზ კანდელაკს.

"მოთქმით ტირილის" ტექსტი დღემდე ცალკე გამოცემების სახით, ჟურნალებსა და ქრესტომათიებში თორმეტჯერ გამოქვეყნებულა. საინტერესოა, რომ ეს შესანიშნავი ძეგლი პირველად გამოუქვეყნებიათ 1857 წელს, ჟურნალ "ცისკრის" პირევლ წიგნში. ასე რომ, ახალი, კანდელაკისეული გამოცემა განხორციელდა პირველი გამოცემის ასი წლისთავზე.

როგორც მოსალოდნელი იყო, ახალი გამოცემა ყველა აქამდე გამოსულზე მაღლა დგას როგორც ტექნიკურად, ისე მეცნიერულად. დაინტერესებული მკითხველი ტექსტის თავსა და ბოლოში დართული აპარატურის გამოყენებით სათანადოდ ეცნობა ამ მოცულობით მცირე, მაგრამ მნიშვნელობით ფრიად საინტერესო ძეგლის წარმოშობის ისტორიას, ძეგლის ავტორის - სოლომონ ლიონიძის საგვარეულო გენეალოგიას, ერეკლე მეორის ეპოქას, როცა მოღვაწეობდა ეს დიდი პატრიოტი, უებრო მოღვაწე, დიპლომატი, მეფის მრჩეველი და ერთგული კარისკაცი.

როგორც ნ. კანდელაკი ამბობს, სოლომონ ლიონიძის უშუალო მონაწილეობით შემზადდა, გაფორმდა და ძალაში შევიდა 1783 წლის ცნობილი ხელშეკრულება საქართველოსა და რუსეთს შორის - "მეგობრობითი პირობა", რომლის ძალით ქართლ-კახეთი მოექცა რუსეთის მფარველობაში და საფუძველი ჩაეყარა რუს და ქართველ ხალხთა ისტორულ გაერთიანებას".

"მოთქმით ტირილის" ტექსტის გაცნობის დროს აღძრულ მრავალ კითხვას პასუხს აძლევს გულდასმით შედგენილი განმარტებანი, ლექსიკონი, სიმფონია, სიტყვათა ინდექსი, საკუთარ სახელთა საძიებელი, წიგნის ბოლოს მოთავსებული ტაბულები, სადაც გამოქვეყნებულია ს. ლიონიძის პირადი ბეჭდის ანაბეჭდი, ხელრთვა და ტექსტის ავტოგრაფიული ხელანწერი. აგრეთვე ს. ლიონიძის წერილი იმერეთის მეფე სოლომონ მეორისადმი.

\*

დამტირებელი რომელ მცირესა და დიდ მიცვალებულს არა ჰყოლია, მაგრამ ასეთი მჭერმეტველური, ღრმადპოეტური, გულისშემძვრელი აღმაფრენით ნათქვამი გლოვის სიტყვა იშვიათია. განა შეიძლება აუღელვებლად წაიკითხოს ქართველმა კაცმა ეს სიტყვები:

"ხელმწიფევ მფლობელო, საზოგადოვ მამავ, მეფევ ირაკლი! ვის მივსცე შენის უმაღლესის თავის და უძლეველის ტანის უზომო ტრფიალება?! ვის დროშას ვემსახურო?! ვინ შევიყვარო?! ვისთვის მოვკვდე?! ვისთვის ვიცოცხლო შენს უკან სიცოცხლე საზრახავად გამწარებულმან?!"

ს. ლიონიძის სიტყვას დიდი შთაბეჭდილება მოუხდენია თანამედროეებზე. სადაც უნდა წარმოთქმულიყო ეს სიტყვა - თელავის მგლოვიარე სასახლეში თუ სვეტიცხოვლის დადუმებულ თაღებქვეშ, ერთნაირი ზარით შესძრავდა მსმენლთა გულებს.

მეტად საინტერესო ცნობა შეუნახავს თეიმურაზ ბატონიშვილს:

"თუმცაღა მრავალთა იტირეს გვამი მეფისა შესაბამისად, გარნა ორნი მათ შორის აღემატნეს სხვათა, ერთი მდივანი მეფისა სოლომონ მსაჯული, რომელიც იყო კაცი განსწავლული და პატიოსანი და მეორე ქვრივი იგი ქიზიყელი, რომელიცა წინარე მოვიხსენეთ".

დიდი მსაჯულისა და რიტორის გვერდით უსახელო ქიზიყელი ქვრივი ქალის დასახელება გვაფიქრებინებს, რომ ქართველი გლეხობის წარმომადგენელი ქალი არანაკლებ ოსტატობით და გულისტკივილით დაიტირებდა საყვარელ მეფეს. მაგრამ, ვაი, რომ სიტყვები მისი მოთქმისა, როგორც ჩანს, დროს წაუშლია. ასეთი იყო ხვედრი ისტორიის შემქმნელი და მამოძრავებელი უსახელო გმირებისა, რომელთა სიტყვას კი არა, საქმესა და სახელსაც კი ივიწყებდა ოფიციალური ისტორია!

"ხელოვნებამ" ამ წიგნის გამოცემით სასარგებლო საქმე გააკეთა.

როგორც წიგნის ბოლოსიტყვაობიდან ჩანს, ეს წიგნი ერთი ნაწილია ნ. კანდელაკის ვრცელი ნაშრომისა "მასალები ქართული მჭერმეტყველების ისტორიისათვის". სასურველია ეს საინტერესო წიგნი თავის დროზე მიიღოს მკითხველმა.

განსაკუთრებით აღსანიშნავია ნიკოლოზ კანდელაკის გულმოდგინებითა და სიყვარულით გაწეული შრომა წიგნის "მოთქმით ტირილის" ღირსეულად გამოცემისათვის.

1957 წ.